Diari Oficial de la Generalitat Valenciana


Sumari del DOGV 9432, del 21-09-2022 (2022/8260)

RESOLUCIÓ de 31 de març de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'emmagatzematge temporal de residus no perillosos i contenidors, carrer de Belenguera, núm. 16 i 18, al terme municipal d'Alginet (València). Expedient (1652090) 120/2020/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9432

Data del DOGV
:   21-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8260


Data del document
:   31-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Alginet
    * impacte ambiental

RESOLUCIÓ de 31 de març de 2022, del director general de Qualitat i Educació Ambiental, per la qual es formula l'informe d'impacte ambiental del projecte d'emmagatzematge temporal de residus no perillosos i contenidors, carrer de Belenguera, núm. 16 i 18, al terme municipal d'Alginet (València). Expedient (1652090) 120/2020/AIA. [2022/8260]  
  
«Informe d'impacte ambiental  
Expedient: (1652090) 120/2020/AIA  
Títol: Emmagatzematge temporal de residus no perillosos i contenidors  
Promotor: Cespa Gestion de Residuos, SAU.  
Òrgan substantiu: Ajuntament d'Alginet  
Ref. òrgan substantiu: 99/2018  
Localització: carrer de Belenguera, núm. 16 i 18, Alginet (València)  
  
NIMA: 8048495683  
L'empresa Cespa Gestion de Residuos, SAU, NIF Y37816368, promou un projecte d'emmagatzematge temporal de residus no perillosos i contenidors al carrer de Belenguera, núm. 16 i 18, d'Alginet (València). L'activitat es projecta com a ampliació de les instal·lacions ja autoritzades que l'empresa posseeix al carrer de la Mitgera, núm. 17, del mateix municipi.  
  
Antecedents i tramitació administrativa  
Conformement amb les dades públiques que consten en la pàgina web d'aquesta Conselleria, l'empresa disposa en les instal·lacions situades al carrer de la Mitgera (codi NIMA 4155696892), de les autoritzacions 22378/P02/CV, com a xicotet productor de residus perillosos; 3649/P04/CV com a xicotet productor de residus no perillosos, i 819/G04/CV per al tractament de residus no perillosos.  
Per a l'obtenció de les autoritzacions com a gestor de residus, es va tramitar el procediment de consulta 198/2013/AMB, iniciat el 24.09.2013 a petició del Servei de Gestió de Residus, que sol·licitava pronunciament d'aquest òrgan ambiental sobre la necessitat de sotmetre a avaluació d'impacte ambiental l'activitat de tractament de residus no perillosos en la instal·lació situada al carrer de la Mitgera, núm. 17, d'Alginet, autoritzada mitjançant Resolució de la Direcció General de Qualitat Ambiental, de data 29.10.2012, amb motiu de la sol·licitud d'ampliació de la llicència ambiental atorgada al centre. Es va emetre un informe del Servei d'Avaluació d'Impacte Ambiental, de data 28.02.2014, amb la conclusió que l'ampliació del centre de gestió de residus industrials no estava sotmesa al procediment d'avaluació d'impacte ambiental.  
Consten antecedents al projecte en l'expedient de consulta 160/2019/AMB (1879874), incoat en data 23.10.2019, amb la sol·licitud del promotor d'inici de l'avaluació d'impacte ambiental simplificada del projecte situat al carrer de Belenguera, núm. 16 i 18, d'Alginet. L'acompanyava el document ambiental, de setembre de 2018. En data 13.02.2020, l'Ajuntament d'Alginet (òrgan substantiu) va remetre el certificat de compatibilitat urbanística de data 10.12.2018, de caràcter favorable. El procediment va finalitzar amb l'emissió de l'Informe de la Subdirecció General d'Avaluació Ambiental, de data 19.08.2020, que informava sobre la documentació necessària per a iniciar l'avaluació d'impacte ambiental del projecte i la necessitat d'ampliar els continguts de la documentació tècnica aportada.  
En data 11 de desembre de 2020, l'òrgan substantiu va enviar la documentació que iniciava l'avaluació d'impacte ambiental simplificada del projecte. L'ofici de remissió estava acompanyat per: projecte de llicència ambiental, de setembre 2020; document ambiental modificat, de setembre 2020; i l'informe de l'oficina tècnica municipal, de data 10.12.2020, de caràcter favorable condicionat. Es van incorporar a l'expedient els documents integrants de l'expedient de consulta 160/2019/AMB.  
Considerant que la instal·lació se situa en zona industrial, que l'ajuntament aporta informe dels serveis tècnics municipals, i en nom de la simplificació i reducció de càrregues administratives, s'incorpora l'esmentada documentació a aquest expedient als efectes previstos en l'article 46 de la Llei 21/2013. La informació que conté l'expedient aporta els elements de judici suficients per a continuar amb la tramitació del procediment d'avaluació d'impacte ambiental simplificada.  
  
  
Consideracions ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, se n'han tingut en compte els criteris de l'annex III.  
1. Característiques del projecte  
L'activitat se situarà en sòl industrial, en el polígon industrial nord d'Alginet, en una parcel·la de 3.036 m² de superfície (que agrupa les parcel·les de referència cadastral 8703807YJ1580S i 8703805YJ1580S). Es tracta d'una parcel·la diàfana sense edificacions, excepte una caseta prefabricada destinada a emmagatzematge d'eines de 24 m². La resta de la superfície es distribueix en zona d'emmagatzematge de residus no perillosos (RNP) (206 m²), emmagatzematge de contenidors buits (1.260 m²) i zona de trànsit de vehicles i tasques de càrrega-descarrega (1.546 m²). L'accés a la instal·lació es realitzarà des del carrer de Belenguera.  
Actualment, es realitza en la instal·lació l'activitat d'emmagatzematge dels contenidors buits que són propietat de l'empresa. Es projecta incloure-hi l'emmagatzematge temporal d'RNP procedents de la planta de tractament de residus situada al carrer de la Mitgera, núm. 17, d'Alginet (d'ara en avant la planta de tractament), amb la finalitat de millorar les condicions de seguretat i optimitzar el seu funcionament.  
Els RNP es rebran conformats en bales de paper-cartó i bales de plàstic. Es transportaran en vehicles que, mitjançant carretons elevadors, els descarregaran en la zona específica i traslladaran a la zona d'emmagatzematge d'RNP, situada en el centre de la parcel·la, on romandran fins a enviar-los a gestors autoritzats, encarregats de valorar-los finalment. En el perímetre de la parcel·la s'han delimitat places d'estacionament per als contenidors buits que l'empresa utilitza per al transport i emmagatzematge d'RNP previ a la confecció de les bales. Els vehicles realitzaran un recorregut circular al voltant de la zona de descàrrega i emmagatzematge de residus, els quals utilitzaran el mateix accés des del carrer de Belenguera per a les entrades i eixides.  
Les bales es compondran d'un únic material (paper-cartó o de plàstic) i no es podran mesclar en la mateixa bala materials diferents. Els codis LER dels residus admissibles per al seu emmagatzematge en la instal·lació, segons la documentació tècnica presentada, són 19·12·01 i 19·12·04. L'embalatge es realitza amb filferro recuit negre, material resistent i mal·leable, de manera que queda garantida la subjecció dels residus. Les dimensions de les bales seran 2,1x1x1 metres corresponent un pes aproximat de 800 kg a les bales de paper cartó i de 600 kg a les de plàstic.  
La capacitat màxima d'emmagatzematge estimada per a la instal·lació és superior a 100 t. Variarà segons si es realitza emmagatzematge exclusiu de bales de paper-cartó, emmagatzematge exclusiu de bales de plàstic o si es tracta d'una combinació de totes dues bales. En tot cas, es complirà el que estableixen les ordenances municipals. El temps previst de permanència en la instal·lació dels RNP serà inferior a 15 dies.  
  
La relació de maquinària inclou camions remolc per al transport dels RNP i dels contenidors buits, carretons amb forqueta elèctrica i eines i utensilis d'ús manual. El subministrament d'energia elèctrica es realitza a través de xarxa de distribució del polígon. La instal·lació compta amb solera de formigó en tota la superfície. No disposa de sistema de proveïment d'aigua ni de sistema d'evacuació d'aigües residuals.  
  
2. Ubicació del projecte  
El Pla general d'ordenació urbana, del municipi d'Alginet, va ser aprovat en data 26.06.1997. L'activitat es desenvoluparà en sòl urbà industrial. L'ús sol·licitat correspon als usos globals permesos segons el planejament vigent. L'activitat projectada és compatible amb la normativa i el planejament urbanístic municipal, d'acord amb el Certificat de Compatibilitat Urbanística que consta en l'expedient.  
  
Consultada la cartografia de la infraestructura valenciana de dades espacials (IDEV), s'observa que la instal·lació no es troba inclosa en l'àmbit de la Xarxa Natura 2000 ni d'altres espais naturals protegits. Està inclosa en l'àmbit del Pla d'ordenació dels recursos naturals de la conca hidrogràfica (PORN), de l'Albufera. Part de la parcel·la està afectada per perillositat i risc d'inundació.  
  
D'acord amb les Instruccions de 8 d'octubre de 2019, del conseller de Política Territorial, Obres Públiques i Mobilitat, relatives a l'aprovació de la guia d'aplicació del Pla d'acció territorial sobre prevenció del risc d'inundació a la Comunitat Valenciana (PATRICOVA), en els àmbits de sòl urbà amb programa d'actuació integrada aprovat, correspon als ajuntaments la competència per a verificar la incidència de la perillositat d'inundació i la imposició, quan siga procedent, de condicions d'adequació de les futures edificacions (article 20 de la normativa del PATRICOVA). L'Informe de l'oficina tècnica municipal, de data 10.12.2020, estableix les condicions d'adequació de la instal·lació perquè l'activitat resulte compatible atés el risc d'inundació de la zona.  
  
El document ambiental planteja alternatives al projecte quant a la seua ubicació i quant al disseny de la instal·lació. Justifica la proposta adoptada per situar-se en polígon industrial, en una parcel·la pròxima a la planta de proveïment, amb entrada d'amplària superior a 4,5 m que facilita l'accés als vehicles de transport. La distribució de la planta optimitza els temps de descàrrega dels RNP al mateix temps que permet un recorregut circular dins de la parcel·la, reduint així el risc d'encreuament de vehicles a l'interior.  
3. Característiques del potencial impacte  
El document ambiental inclou una anàlisi dels potencials efectes significatius del projecte en el medi ambient durant la fase de funcionament, perquè la instal·lació es troba executada i està sent utilitzada per a l'emmagatzematge de contenidors. Analitza la seua incidència sobre el clima, qualitat de l'aire, soroll, hidrologia superficial i subterrània, sòl, fauna, vegetació, paisatge, població, patrimoni cultural i mitjà socioeconòmic. Hi inclou un apartat específic per a l'avaluació de les repercussions en el PORN de l'Albufera, tenint en compte els objectius de conservació de l'espai. Conclou que els impactes negatius adversos seran mínims i en tot cas compatibles.  
Els residus arribaran a la instal·lació separats i convenientment embalats i compactats. L'embalatge dels RNP es realitza de manera que minimitza el risc per despreniment o abocament de material en condicions climàtiques adverses. Es tracta de material 100% reciclable preparat per a l'expedició a altres gestors autoritzats per a la seua valorització final. Durant el període de permanència en la instal·lació (inferior a 15 dies) no es preveu la degradació de la qualitat i propietats dels RPN. En cas que es dispersen aquests, seran recollits pels treballadors.  
  
No obstant això, a fi de reduir el risc ambiental associat a l'emmagatzematge de residus que no es desenvolupa a l'interior de la nau industrial i d'acord amb els principis de prevenció i foment del reciclatge d'alta qualitat, ja que se sap que són residus sensibles a condicions ambientals (calor, llum, aire, aigua, etc.), les zones d'emmagatzematge de residus haurien de comptar amb sistemes de protecció contra els factors climàtics.  
S'hi inclou un estudi acústic que justifica que, en estat d'explotació, per situar-se l'activitat en un polígon industrial, en les condicions de treball i l'horari establit, no es transmetran a l'exterior o confrontants nivells de soroll superiors als permesos per la normativa.  
  
La parcel·la disposa en tota la seua extensió de solera de formigó que actua com a element separador entre els residus i contenidors emmagatzemats i el terreny natural. La seua grossària i característiques són suficients per a actuar com a element d'impermeabilització i evitar que qualsevol abocament generat durant el funcionament de l'activitat incidisca directament al terreny natural. El manteniment adequat de la solera, sense clivelles ni fissures que reduïsquen la seua impermeabilitat, amb pendents adequats per al drenatge de les pluvials, s'inclourà en el programa de vigilància ambiental.  
El manteniment de la maquinària i vehicles es realitzarà en instal·lacions externes, per la qual cosa no es generaran residus perillosos procedents d'aquestes labors. Els contenidors emmagatzemats es rebran nets des de la planta de tractament. S'ha establit un protocol per a la detecció i retirada in situ de vessaments accidentals d'olis i greixos procedents de trencaments o avaries en la maquinària i vehicles de transport. Els materials emprats en la seua recollida seran tractats i gestionats com a residus generats per l'activitat.  
Segons el document ambiental, no serà procedent la connexió amb la xarxa de clavegueram existent en el polígon per considerar que les aigües pluvials recollides en la campa no patiran contaminació pel contacte amb els residus, perquè es tracta d'un material net sense greixos o similars que puguen alterar de manera significativa la composició de les aigües. No obstant això, ja que el polígon disposa de xarxa de clavegueram executada, segons es desprén de l'informe tècnic municipal, la instal·lació hauria d'estar connectada a aquesta xarxa. El seguiment i control de qualitat de les aigües recollides en la terra campa, prèviament al seu abocament al clavegueram, haurà d'incloure's en el Pla de vigilància ambiental.  
Alginet està inclòs en el llistat de municipis on s'ha detectat el mosquit tigre, per la qual cosa s'hauran d'evitar que, a conseqüència de la pluja, es produïsquen cúmuls d'aigua (en la solera, en els contenidors, etc.) que es convertisquen en focus de cria de l'espècie.  
La instal·lació compta amb un tancat perimetral compost per un mur de formigó de dos metres d'alçària contínua, excepte en l'entrada, que es complementa amb una barrera vegetal d'altura superior a cinc metres, de manera que minimitza l'impacte visual produït pels apilaments de residus (no superior a tres metres d'alçària).  
Per situar-se en un entorn industrial, no es consideren rellevants les afeccions al medi natural, particularment al PORN de l'Albufera. L'impacte sobre el mitjà socioeconòmic es considera positiu perquè suposa increment de l'activitat econòmica d'àmbit local.  
En relació amb el risc que es produïsquen accidents greus, l'amplària de la zona de trànsit dels vehicles serà suficient perquè els vehicles realitzen el circuit de càrrega-descàrrega sense col·lisions. La conducció i manipulació dels carretons elevadors es farà per mitjà de personal qualificat. Les mesures per a previndre el risc per incendis en l'establiment s'han previst en el projecte tècnic. Per qüestions de seguretat, l'apilat de les bales es realitzarà en tres nivells d'altura com a màxim. Es duran a terme les condicions de seguretat i higiene en el treball previstes en el Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball.  
Sobre els riscos derivats de la vulnerabilitat del projecte, el document ambiental analitza el risc d'inundació de la zona i conclou que la parcel·la objecte del projecte no presenta aquest risc. Aquesta afecció ha sigut valorada en l'informe de l'oficina tècnica municipal amb caràcter favorable condicionat a les mesures d'adequació de la instal·lació que figuren en aquest. A més, s'informa sobre la previsió d'actuacions urbanes en la xarxa de clavegueram del polígon que milloraran la recollida de les pluvials i disminuirà la problemàtica per inundabilitat de la zona en èpoques de fortes pluges.  
Diàriament es realitzarà un escombratge i neteja de la zona destinada a emmagatzematge, perquè les superfícies i l'entorn estiguen sempre en correctes condicions de neteja i manteniment. La gestió de la instal·lació la realitzarà un tècnic, tant el seguiment i control dels diferents processos duts a terme com el control de l'emmagatzematge correcte en l'establiment. Vetlarà pel compliment de la normativa durant el desenvolupament normal de l'activitat.  
  
  
Conclusió  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'emmagatzematge temporal de residus no perillosos constitueix un supòsit d'avaluació d'impacte ambiental, d'acord amb l'annex II, grup 9, apartat e de la Llei 21/2013, d'avaluació ambiental en concordança amb el que estableix l'article 7.2.a de la Llei 21/2013, de 9 de desembre, d'avaluació ambiental.  
L'expedient ha observat el tràmit d'avaluació d'impacte ambiental simplificada previst en la secció 1a, capítol II, del títol II, de la Llei 21/2013, de 9 de desembre, i en les altres disposicions que li són aplicables.  
El Decret 176/2020, de 30 d'octubre, del Consell, d'aprovació del Reglament orgànic i funcional, de la Conselleria d'Agricultura, Desenvolupament Rural, Emergència Climàtica i Transició Ecològica, publicat en el DOGV de 26 de novembre de 2020, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
Per tot l'esmentat més amunt, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que ostente, resolc:  
  
Primer  
Estimar que el projecte d'emmagatzematge temporal de residus no perillosos i contenidors al carrer de Belenguera, núm. 16 i 18, d'Alginet (València), sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental, i als termes d'aquest informe, en particular:  
  
1. Els residus admesos en l'activitat seran els que figuren en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. La instal·lació disposarà de sistema de recollida de les aigües pluvials de la zona d'emmagatzematge al descobert de residus, amb connexió al clavegueram.  
3. S'establirà un programa de vigilància ambiental que garantisca el compliment de les indicacions i de les mesures previstes per a previndre i corregir els impactes ambientals negatius del projecte. Les accions incloses hauran de documentar-s'hi, a l'efecte d'acreditar l'adopció i execució d'aquesta, així com la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de ser publicat en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, procedisquen en via administrativa o judicial enfront de l'acte, en el seu cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 31 de març de 2022.- El director general de Qualitat i Educació Ambiental: Joan Piquer Huerga.»